Alternattiva Demokratika taqbel fil-prinċipju mal-proposti fil-White Paper dwar il-finanzjament tal-politika iżda taħseb li bosta mid-dettalji dwar il-proposti li saru għandhom ikunu kkunsidrati mill-ġdid. Alternattiva Demokratika b'mod konsistenti tul il-25 sena tal-eżistenza tagħha dejjem ħadmet favur ir-regolamentazzjoni tal-finanzjament tal-politika u tal-partiti. Alternattiva Demokratika ser tieħu sehem fil-konsultazzjoni pubblika u għal dan l-iskop ħejjiet dokument bil-proposti tagħha li dwaru tistenna li jkollha diskussjonjijiet mal-Gvern. M'huwiex għaqli li l-awtorita regolatorja dwar il-partiti politiċi u l-finanzjament tagħhom tkun il-Kummissjoni Elettorali. Alternattiva Demokratika qed tipproponi li r-regolatur ikun il-Kummissarju dwar l-Istandards fil-Ħajja Pubblika. Il-Kummissjoni Elettorali hi taħt il-kontroll esklussiv tal-partiti politiċi li hemm fil-Parlament iżda l-Kummissarju dwar l-Istandards fil-Ħajja Pubblika, meta jinħatar, bil-qbil ta' żewg terzi tal-membri tal-Parlament, għandu jkun mhux biss persuna ta' integrita iżda fuq kollox persuna aċċettabbli għal faxxa iktar wiesa' ta' nies. L-White Paper titkellem ukoll dwar ir-reġistrazzjoni tal-Partiti u tidħol f'numru ta' dettalji dwar kif għandhom ikunu organizzati. Alternattiva Demokratika, filwaqt li taqbel mal-proposta ta' reġistrazzjoni tal-partiti politiċi jidhrilha li l-White Paper tidħol f'ħafna dettalji żejda. Kien ikun ħafna aħjar kieku illimitat ruħha għall-essenzjali. Hemm qbil li r-reġistrazzjoni tal-partiti politiċi għandu teżiġi li l-partiti jkunu demokratiċi fil-ħsieb u fil-forma, imma ma hemm l-ebda ħtieġa li din tidħol ukoll fid-dettall ta' kif taħdem l-organizzazzjoni interna ta' partit politiku. Hemm il-periklu li ma tittieħidx konsiderazzjoni tad-differenzi fid-daqs tal-partiti u allura ukoll fir-riżorsi li dawn għandhom. Filwaqt li Alternattiva Demokratika tifhem u taċċetta li l-kontijiet tal-partiti politiċi għandhom ikunu soġġetti għal verifika, hu innutat li l-White Paper ma tiddistingwix bejn il-partiti l-kbar li għandhom turnover ta' miljuni fis-sena u Alternattiva Demokratika li t-turnover tagħha ma jaqbiżx il-€15,000 fis-sena. F'dan ir-rigward Alternattiva Demokratika qed tipproponi li fil-każ ta' partiti politiċi li t-turnover annwali tagħhom ma jaqbiżx il-€100,000, l-ispejjes konnessi mal-verifika annwali jitħallsu mir-regolatur. L-qalba tal-proposti fil-White Paper jirrigwardaw id-donazzjonijiet lill-partiti politiċi u kif dawn għandhom ikunu regolati. Alternattiva Demokratika jidhrilha illi l-limiti illi tipproponi l-White Paper huma għoljin wisq. Fil-fehma ta' Alternattiva Demokratika, filwaqt li donazzjonijiet taħt l-€4,000 fis-sena għandhom jibqgħu protetti bil-kunfidenzjalita', d-donazzjonijiet bejn l-€4,000 u l-€40,000 fis-sena għandhom ikunu pubbliċi u tingħata informazzjoni dwarhom lir-regolatur. M'ghandux ikunu possibli li donazzjonijiet jaqbżu l-€40,000 fis-sena. L-White Paper ma titkellimx dwar self mill-partiti politiċi u in partikolari tinjora l-possibilita li s-self jista' jintuża biex jostor donazzjonijiet u b'hekk ikunu evitati l-proċeduri ta' trasparenza. Il-White Paper l-anqas ma teżamina l-kontrolli meħtieġa fuq l-attivita' kummerċjali tal-partiti kif l-anqas ma teżamina kif jista' jkun hemm iktar kontrolli effettivi dwar l-użu mill-partiti politiċi ta' propjeta pubblika. L-ammonti li l-White Paper tistabilixxi bħala l-għola infieq permissibli fil-kampanja elettorali huma għoljin wisq u għandhom jonqsu minn dak propost. Alternattiva Demokratika qed tipproponi illi l-infieq tal-kandidati m'għandux jaqbeż l-€4,000 fil-każ ta' elezzjoni generali u €20,000 fil-każ tal-elezzjoni tal-Parlament Ewropew. L-infieq fil-kaz tal-elezzjonijiet tal-Kunsilli Lokali hu propost li jkun bejn €2,000 u €4,000 skond id-daqs tal-Kunsill. L-White Paper tinjora l-limitu neċessarju ta' infieq mill-partiti politiċi fl-elezzjonijiet. Dan m'huwiex aċċettabbli u jeħtieġ li jkun rimedjat meta titfassal il-liġi. Matul il-gimgħat li ġejjin Alternattiva Demokratika tistenna illi tiddiskuti l-veduti tagħha mal-Gvern.